b'\n_START_ARTICLE_\nEngriflet hvidtj\xc3\xb8rn\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst m\xc3\xb8rkt r\xc3\xb8d (p\xc3\xa5 lyssiden) eller gr\xc3\xa5gr\xc3\xb8n (i skygge eller p\xc3\xa5 skyggesiden). Senere bliver den gr\xc3\xa5brun, og til sidst er den gr\xc3\xa5 med smalle furer og sk\xc3\xa6llede kamme. Skuddene b\xc3\xa6rer som regel kraftige grentorne. Knopperne er spredte, udsp\xc3\xa6rrede, ret sm\xc3\xa5 og r\xc3\xb8dlige._NEWLINE_Bladene er \xc3\xa6gformede og fem- til syvlappede med hel rand og nogle f\xc3\xa5, grove t\xc3\xa6nder ved spidsen af hver lap. Indsk\xc3\xa6ringerne n\xc3\xa5r mere end halvvejs ind til midterribben. Oversiden er blank og m\xc3\xb8rkegr\xc3\xb8n, mens undersiden er mat lysegr\xc3\xb8n. Blomstringen finder sted i maj-juni, og rent hvide blomster sidder i halvsk\xc3\xa6rme. Frugterne er r\xc3\xb8de, \xc3\xa6gformede b\xc3\xa6r\xc3\xa6bler med \xc3\xa9n kerne. Fr\xc3\xb8ene spirer villigt i Danmark._NEWLINE_Engriflet hvidtj\xc3\xb8rn er middel skygget\xc3\xa5lende og t\xc3\xa5ler megen vind. Den kan gro p\xc3\xa5 n\xc3\xa6sten alle jordtyper, og den rige frugts\xc3\xa6tning g\xc3\xb8r den eftertragtet af fuglene. Frugterne har kun \xc3\xa9n sten. Rodnettet er hjerteformet med kraftige hovedr\xc3\xb8dder og h\xc3\xb8jtliggende, ret grove sider\xc3\xb8dder. \xc3\x89ngriflet Hvidtj\xc3\xb8rn fremkalder jordtr\xc3\xa6thed._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 4 x 3 m [buskformen] eller 12 x 5 m [tr\xc3\xa6formen] (25 x 20 cm/\xc3\xa5r).\n_START_SECTION_\nAnvendelse\n_START_PARAGRAPH_\nEngriflet t\xc3\xa5ler h\xc3\xa5rd besk\xc3\xa6ring og klipning. Kviste og skud \xc3\xa6des af hjortevildt og harer. Den er s\xc3\xa6rligt velegnet til skovbryn og l\xc3\xa6plantninger, men anvendes ogs\xc3\xa5 i den indre del af vildtplantninger. I byerne er den en velkendt plante i klippede h\xc3\xa6kke.\n_START_SECTION_\nNaturlige fjender\n_START_PARAGRAPH_\nDen angribes \xe2\x80\x93 d\xc3\xb8deligt \xe2\x80\x93 af Ildsot. Desuden ses ofte forveddede svulster af Tj\xc3\xb8rnerust og t\xc3\xa6tte spind med Spindem\xc3\xb8llarver ("Snareorme").'